Yfir 150 beiðnir um ýmiskonar aðstoð hafa borist til lögreglunnar á Suðurlandi en undir Ingólfsfjalli fuku bílar út af veginum og rúðuþurrkur fuku af bíl . Átta tré brotnuðu eða rifnuðu upp með rótum á Selfossi , hjólhýsi fauk og lenti á húsi , gróðurhús fuku og þakkantar og plötur fuku af húsum . Viðbragðsaðilar á Suðurlandi sinntu í gærkvöldi og í nótt fjölmörgum útköllum vegna óveðursins sem gengið hefur yfir síðustu klukkutíma . Aðgerðastjórn á Suðurlandi var virkjuð kl. 12:00 í gær og hófst þá undirbúningur viðbragðsaðila fyrir þann veðurofsa sem spáð hafði verið . Hellisheiði og Þrengslum var lokað fyrir umferð laust eftir kl. 15:30 . Vegir í kringum Selfoss og í uppsveitum Árnessýslu urðu ófærir um kl. 18:00 . Þá var Þingvallavegi um Mosfellsheiði og veginum um Lyngdalsheiði einnig lokaðvegna ófærðar . Búast má við að Hellisheiði , þrengsli , Lyngdalsheiði , Þingvallavegur og Biskupstungnabraut verði ekki opnuð fyrr en líða tekur að hádegi . Björguðu hröktum og köldum ferðamönnum Á Selfossi brotnuðu eða rifnuðu upp með rótum átta tré í gærkvöldi og í nótt . mbl.is / Sigmundur Sigurgeirsson Á fjórða tímanum í nótt höfðu borist yfir 150 beiðnir um ýmiskonar aðstoð . Þakplötur og þakkantar á tólf húsum höfðu losnað og / eða fokið af , tvær beiðnir bárust vegna gróðurhúsa sem voru að fjúka og í þremur tilvikum þurfti að aðstoða ferðamenn sem höfðu lent í því að drepist hafði á bílum þeirra og voru þeir orðnir mjög kaldir og hraktir . Í uppsveitum Árnessýslu var svo blint að ekki sást fram fyrir vélarhlífar á bílum . Tvær fjöldahjálparstöðvar Rauða kross Íslands voru opnaðar , önnur á Selfossi og hin á Borg í Grímsnesi . Fjöldahjálparstöðinni á Selfossi var lokað nokkru fyrir miðnætti þar sem þeir fimm einstaklingar sem þangað komu fengu gistingu á nálægu gistiheimili . Í Grímsnesinu gista hins vegar 12 ferðamenn og bíða þess að veðrið gangi niður . Undir Ingólfsfjalli fóru vindhviður upp í 50 m / s og áttu ökumenn sem áttu leið um Suðurlandsveg á þeim kafla í nokkrum vandræðum . Tveir bílar fuku út af veginum en engin slys urðu á fólki . Vindhviðurnar voru svo hressilegar að báðar rúðuþurrkur á bíl sem átti þar leið um fuku af . Í Rangárvallasýslu og undir Eyjafjöllum voru nokkrir ferðamenn aðstoðaðir við að komast til byggða . Alls hafa um 160 einstaklingar á rúmlega 40 björgunartækjum tekið þátt í björgunaraðgerðum á Suðurlandi , björgunarsveitir , sjúkraflutningar og slökkvilið , ásamt lögreglu .